《恭南酷热》
宋代·郭印

阴阳有定数，天地无全功。
偏雨或偏旸，消息岂难穷。
今夏孟仲雨，季月暑隆隆。
赫曦不停轨，火云日燔空。
晨兴迨晚暮，危坐沸鼎中。
一夕四五起，倦鸟思逃笼。
扇手腕几脱，所招皆温风。
年来复何罪，遭此炉炭烘。
迅雷空殷殷，微雨祗蒙蒙。
燋燃到草木，禾稻忧不丰。
颇闻炎瘴地，威势增祝融。
又闻大热狱，食饮浑洋铜。
法法惟心造，报应万不同。
吾家有云溪，竹间二水通。
入门爽毛骨，清绝广寒宫。
插羽欲飞去，免为旱魃攻。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。